
Νόμιμα αναγνωρισμένη επαγγελματική Ομοσπονδία με την υπ’ αριθμ.16/2017 διαταγή του Ειρηνοδικείου Χαλανδρίου, καταχωρημένη στα βιβλία Ομοσπονδιών του Πρωτοδικείου Αθηνών με αριθμό μητρώου 844 και αριθμό βιβλίου συνδικαλιστικών οργανώσεων 6390. 
Ηλεκτρονική διεύθυνση: www.pomens.gr – facebook ΠΟΜΕΝΣ 
 Email: info@pomens.gr
Αθήνα, 12 Σεπτεμβρίου 2018
ΠΡΟΣ:    Υπουργό Παιδείας, Έρευνας και  Θρησκευμάτων κ. Κων/νο Γαβρόγλου
               Υφυπουργό Παιδείας Έρευνας και  Θρησκευμάτων κα. Μερόπη Τζούφη
               Γενικό Γραμματέα Υπουργείου Παιδείας Έρευνας και  Θρησκευμάτων
κ. Γεώργιο Αγγελόπουλο 
               Βουλευτές της Διαρκούς Επιτροπής Παιδείας, Έρευνας και  Θρησκευμάτων
ΚΟΙΝ :    Υπουργό Εθνικής Άμυνας κ. Πάνο Καμμένο

               Αναπληρωτή Υπουργό  Εθνικής Άμυνας κ. Παναγιώτη Ρήγα 
               Υφυπουργό Εθνικής Άμυνας κ. Μαρία Κόλλια Τσαρουχά
               Πολιτικοί και Στρατιωτικοί συντάκτες
	ΘΕΜΑ:
	Συνυπηρέτηση Στρατιωτικών με συζύγους Εκπαιδευτικούς


	ΣΧΕΤ :
	Ν. 4553/2018
	


Αξιότιμοι κ.κ. Υπουργοί, Αξιότιμε κύριε Γενικέ Γραμματέα, Αξιότιμοι κ.κ. Βουλευτές της Διαρκούς Επιτροπής Παιδείας, Έρευνας και  Θρησκευμάτων,
1. Τη Δευτέρα  10 Σεπτεμβρίου 2018, μια μόλις ημέρα πριν την έναρξη του σχολικού έτους, κοινοποιήθηκε στις Δ/νσεις Πρωτοβάθμιας και Δευτεροβάθμιας Εκπαίδευσης, διευκρινιστικό έγγραφο επί του ν. 4553/2018,  υπογεγραμμένο από την προϊσταμένη της Δ/νσης Εκπαιδευτικού Προσωπικού του Υπουργείου Παιδείας σύμφωνα με το οποίο, σε περίπτωση μη ύπαρξης λειτουργικού κενού κατά τη διαδικασία τοποθέτησης των αποσπασμένων εκπαιδευτικών, συζύγων στρατιωτικών σε λειτουργικά κενά της περιοχής που αποσπάστηκαν, καλεί τις Δνσεις σε μια σειρά ενεργειών που αντίκεινται ευθέως και αναιρούν τον εν λόγω νόμο.
2. Συγκεκριμένα και ενώ ο νόμος ορίζει ρητά την τοποθέτηση των εκπαιδευτικών συζύγων στρατιωτικών στην έδρα της πόλης του στρατιωτικού συζύγου ή σε ακτίνα 20 χλμ από την μονάδα στην οποία υπηρετεί πραγματικά, η προϊσταμένη της διεύθυνσης, με το έγγραφο της απαιτεί, σε περίπτωση μη ύπαρξης κενής οργανικής θέσης, τη συναίνεση των εκπαιδευτικών στην τοποθέτησή τους πέραν των 20 χλμ παρά τη μνημονευθείσα νομοθετική διάταξη. Καλεί δε τις αρμόδιες Δνσεις Εκπαίδευσης, να ενημερώσουν την υπηρεσία της ώστε σε περίπτωση που ο εκπαιδευτικός δεν συναινέσει  στην τοποθέτησή του πέραν των 20 χλμ, να εξεταστεί η διαδικασία ανάκλησης της απόσπασης του εκπαιδευτικού χωρίς δική του αίτηση.

3. Το έγγραφο αυτό αναιρεί το νόμο 4553/2018 περί συνυπηρέτησης και προσπαθεί να τον ακυρώσει στην πράξη. Εκτός αυτού προειδοποιεί τις εκπαιδευτικούς συζύγους στρατιωτικών ότι αν δεν δεχτούν την τοποθέτηση τους μακριά από το σύζυγο στρατιωτικό, θα ανακαλέσει την απόσπασή τους!!!

4. Ο νόμος που ορίζει την τοποθέτηση σε σχολική μονάδα στην έδρα της πόλης του συζύγου ή στα 20 χλμ από τη στρατιωτική μονάδα που υπηρετεί ασφαλώς δεν προϋποθέτει την ύπαρξη λειτουργικού κενού. Αυτή την έννοια έχει και η προάσπιση της οικογενειακής γαλήνης των στρατιωτικών οικογενειών οι οποίες στην πλειονότητά τους βρίσκονται με συνεχείς μεταθέσεις σε περιοχές που οι υπόλοιποι εκπαιδευτικοί δεν θέλουν καν να παρουσιαστούν!!!  Παρόλα αυτά ο νομοθέτης δίνει τη δυνατότητα τοποθέτησης του αποσπασμένου εκπαιδευτικού και σε άλλη θέση του στενού δημόσιου τομέα. Εξάλλου, αφενός οι οικίες Δ/νσεις Πρωτοβάθμιας και Δευτεροβάθμιας Εκπαίδευσης έχουν τη δυνατότητα να συνεργαστούν μεταξύ τους επί των εκπαιδευτικών αναγκών τους και αφετέρου σχεδόν κάθε σχολική μονάδα διαθέτει ή χρειάζεται Γραμματειακή Υποστήριξη. Πολυάριθμοι εκπαιδευτικοί αναλαμβάνουν ήδη αυτή τη θέση.

Αξιότιμοι κ.κ. Υπουργοί, Αξιότιμε κύριε Γενικέ Γραμματέα, Αξιότιμοι κ.κ. Βουλευτές της Διαρκούς Επιτροπής Παιδείας, Έρευνας και  Θρησκευμάτων
5. Κατόπιν όλων αυτών η Πανελλήνια Ομοσπονδία Ενώσεων Στρατιωτικών (Π.ΟΜ.ΕΝ.Σ.), απαιτεί την άμεση ανάκληση της εν λόγω απόφασης, η οποία  θέτει ξανά σε οικογενειακά και οικονομικά διλήμματα τις οικογένειες των στρατιωτικών, προσπαθεί να ακυρώσει τον νόμο και να επιβάλλει ένα καθεστώς ασάφειας και αδιαφάνειας στην επιλογή τοποθέτησης των εκπαιδευτικών συζύγων στρατιωτικών, προκειμένου να αποκατασταθεί η ηρεμία και να τηρηθεί η νομιμότητα. 
 6.  Χειριστής θέματος, Αντιπρόεδρος Μέριμνας Προσωπικού: Επισμηναγός Νικόλαος Παναγιωτίδης, τηλ. 6983 503377.

